Krištúfková, Petra, poslankyňa NR SR (2023-06-20):
Ďakujem za slovo. Vážený pán predsedajúci, vážené poslankyne, vážení poslanci, prečítam pozmeňujúci návrh poslancov Národnej rady Slovenskej republiky Petry Krištúfkovej a Miloša Svrčeka k návrhu poslancov Národnej rady Slovenskej republiky na vydanie zákona, ktorým sa mení a dopĺňa zákon č. 58/2014 Z. z. o výbušninách, výbušných predmetoch a munícii v znení neskorších predpisov a zákon č. 372/1990 Zb. o priestupkoch v znení neskorších predpisov (tlač 1525). 1. V čl. I sa vypúšťa 1. bod. Nasledujúce body sa primerane prečíslujú. 2. V čl. I 2. bod znie: „2. V § 52 ods. 3 sa slová „V obchodnej sieti“ nahrádzajú slovami „Ak odseky 3 a 9 neustanovujú inak v obchodnej sieti“. 3. V čl. I sa za 2. bod vkladá nový 3. bod, ktorý znie: „3. V § 52 ods. 4 znie: „(4) Pyrotechnické výrobky podľa odseku 3 možno predávať len v predajniach, ktoré sú umiestené v stavbe. Predaj pyrotechnických výrobkov, okrem pyrotechnických výrobkov kategórie F1, v samoobslužných predajniach, ktoré neslúžia výlučne na predaj pyrotechnických výrobkov, je zakázaný.“.“ Nasledujúce body sa primerane prečíslujú. 4. V čl. I 3. bod znie: „3. V § 52 ods. 9 sa slová „spotrebiteľovi21a)“ nahrádzajú slovami „odborne spôsobilej osobe“ a vypúšťa sa druhá veta.“ 5. V čl. I sa za 3. bod vkladá nový 4. bod, ktorý znie: „4. V § 52“; a tu by som rada upozornila, je tu preklep, bolo to 53 a má to byť 52. Takže pokračujem. „V § 52 ods. 10 sa na konci pripája táto veta „Obmedzenie podľa prvej vety sa neuplatní v rozsahu, v akom obec udelila súhlas na použitie týchto pyrotechnických výrobkov podľa § 53 ods. 5.“.“ Nasledujúce body sa primerane prečíslujú. 6. V čl. I 4. bode § 53 sa vypúšťa odsek 10. 7. V čl. I sa za 4. bod vkladajú nové body 5 a 6, ktoré znejú: „5. Za § 53 sa vkladá § 53a, ktorý vrátane nadpisu znie: „§ 53a Povoľovanie ohňostroja (1) Oprávnená osoba alebo ten, kto bude realizovať ohňostroj s pyrotechnickými výrobkami kategórie F2, F3, F4, ktoré sú uvedené v prílohe č. 3, T1 alebo T2, ktoré sú uvedené v prílohe č. 3, musí požiadať obec o súhlas na jeho vykonanie. Ohňostroj možno vykonať, ak obec vydá na jeho vykonanie súhlas. Ak odsek 3 neustanovuje inak, vykonanie ohňostroja sa musí oznámiť preukázateľným spôsobom obvodnému banskému úradu, Dopravnému úradu, miestne príslušnému okresnému riaditeľstvu Hasičského a záchranného zboru alebo Hasičskému a záchrannému útvaru hlavného mesta Slovenskej republiky Bratislava a Policajnému zboru najneskôr 48 hodín pred jeho plánovaným vykonaním. K oznámeniu sa priloží aj súhlasné stanovisko obce s vykonaním ohňostroja. Oznámenie podľa tretej vety obsahuje: a) meno, priezvisko a adresu vedúceho odpaľovača ohňostrojov a odpaľovačov ohňostrojov a údaje o preukazoch odpaľovačov ohňostrojov, číslo preukazu a dobu platnosti preukazu, b) miesto, dátum a plánovaný začiatok ohňostroja, dôvod jeho vykonania, predpokladané trvanie a jeho rozsah, c) stručný opis okolia v okruhu 300 m doložený situačným náčrtom s osobitným vyznačením objektov a zariadení so zvýšeným nebezpečenstvom požiaru vrátane určenia protipožiarnych a zdravotníckych opatrení. (2) Ohňostroj musí byt' vykonaný oprávnenou osobou alebo osobou s odbornou spôsobilosťou, a to v súlade s oznámenými údajmi podľa odseku 1 písm. a) až c). (3) Dopravnému úradu sa oznámenie podľa odseku 1 posiela, ak sa ohňostroj bude realizovať vo vzdialenosti menej ako 10 000 m od vzťažného bodu letiska s celodennou prevádzkou. 6. V § 54 ods. 5 písm. b) sa na konci pripájajú tieto slová „to neplatí, ak ide o pyrotechnické výrobky kategórie F4 uvedené v prílohe č. 3“.“ Nasledujúce body sa primerane prečíslujú. 8. V čl. I 5. bode § 54 ods. 6 druhej vete časť vety za bodkočiarkou znie: „pri rozhodovaní o žiadosti sa § 53 ods. 7 použije primerane.“ 9. V čl. I 6. bode § 54 ods. 7 písm. c) časť vety za bodkočiarkou znie: „dotknutou verejnosťou sa na účely tohto zákona rozumie každá fyzická osoba alebo právnická osoba, ktorá je zriaďovateľom, vlastníkom, správcom, nájomcom alebo užívateľom nehnuteľnosti alebo zariadenia podľa § 53 ods. 4 písm. b) a § 53 ods. 6 alebo nimi splnomocnená osoba.“ 10. V čl. I 6. bode § 54 ods. 8 sa za slovo „T2“ vkladá čiarka a slová „okrem pyrotechnických výrobkov kategórie T2 uvedených v prílohe č. 3,“. 11. V čl. I 9. bode § 80 ods. 2 písm. a) sa slová „možno uložiť pokutu do“ nahrádzajú slovami „uloží obvodný banský úrad pokutu“. 12. V čl. I 9. bode § 80 ods. 2 písm. b) sa slová „možno uložiť“ nahrádzajú slovami „uloží obec“. 13. V čl. I 10. bode § 80 ods. 4 sa slová „možno uložiť“ nahrádzajú slovami „môže obecná polícia alebo orgán Policajného zboru uložiť“. 14. V čl. I sa za 11. bod vkladajú body 12 a 13, ktoré znejú: „12. Za § 88c sa vkladá § 88d, ktorý vrátane nadpisu znie: „§ 88d Prechodné ustanovenie k úpravám účinným od 2. januára 2024 Konania začaté a právoplatne neskončené do 1. januára 2024 sa dokončia podľa tohto zákona v znení účinnom do 1. januára 2024.“ 13. Za prílohu č. 2 sa vkladá príloha č. 3, ktorá znie: „Príloha č. 3 k zákonu č. 58/2014 Z. z. o výbušninách, výbušných predmetoch a munícii v znení neskorších predpisov Druh pyrotechnického výrobku Špecifikácia výrobku Pyrotechnické výrobky kategórie F4 Guľové bomby a míny priemeru efektovej časti do 125 mm (5 palcov) vrátane, mimo guľových bômb s opakovacím efektom. Cylindrické (valcové) bomby a míny o priemere do 100 mm (4 palce) vrátane, mimo valcových bômb s opakovacím efektom. Batérie a kombinácie s celkovou čistou hmotnosťou výbušných látok „NEC“ v jednom výrobku do 4 000 g vrátane. Rímske sviece s celkovou čistou hmotnosťou výbušných látok „NEC“ v jednom výrobku do 1 000 g vrátane. Jednorazové výmetníky s celkovou čistou hmotnosťou výbušných látok „NEC'' v jednom výrobku do 90 g vrátane. Jednoradová batéria výmetníc s celkovou čistou hmotnosťou výbušných látok „NEC“ v jednom výrobku do 800 g vrátane. Fontány s celkovou čistou hmotnosťou výbušných látok „NEC“ v jednom výrobku do 1 000 g vrátane. Pyrotechnické výrobky kategórie T2 Pyrotechnické výrobky kategórie T2 s celkovou čistou hmotnosťou výbušných látok „NEC“ v jednom výrobku do 250 g vrátane.“.“ 15. V čl. II sa za 2. bod vkladá 3. bod, ktorý znie: „3. Za § 96c sa vkladá § 96d, ktorý vrátane nadpisu znie: „§ 96d Prechodné ustanovenie k úpravám účinným od 2. januára 2024 Konania začaté a právoplatne neskončené do 1. januára 2024 sa dokončia podľa tohto zákona v znení účinnom do 1. januára 2024.“.“ Ďakujem.